Rinél Day vier 'n dekade in die musiekbedryf met 'n nuwe album en enkelsnit! - Celebrity Tweets
Rinél Day vier 'n dekade in die musiekbedryf met 'n nuwe album en enkelsnit!
Rinél Day se aanhangers se geduld en lojaliteit word na ses jaar se wag uiteindelik beloon met die vrystelling van 'n splinternuwe album en 'n tweede enkelsnit vanaf hierdie nuwe album wat reeds die plaaslike musiekbedryf aan die gons het!
EK HET OPGESTAAN, haar derde ateljee-album, kan hoofsaaklik beskryf word as Country met 'n Pop-aanslag en verskil nogal baie van die rustiger musiek wat sy in die verlede gesing het. "Die album is 'n mengelmoes van Country- en Popmusiek. Daar is liedjies soos 'Jy't My Gered' met mooi Country-klanke wat die hartsnare sal roer, terwyl ander weer jou voete sal laat jeuk om te dans," verklap Rinél entoesiasties. "Ek het in 2016 begin skryf aan die inhoud van die album en hier-en-daar ander skrywers betrek om ook hulle insae te kry. Werner Beukes het aan die begin van die jaar die finale liedjieopnames in die Kaap gedoen."
Die CD bestaan uit vyftien snitte wat spesiaal omskep is om haar strelende stem op sy beste te laat vertoon. Rinél wou graag musiek kies waarmee aanhangers kon identifiseer en glo dat Jy't My Gered, net soos, Ek Het Opgestaan, baie gewild gaan wees.
Volgens Rinél, het sy baie inspirasie vir die musiek op die album geput uit haar eie lewe. "Die liedjies wat ek skryf, is gebaseer op ware gebeurtenisse en gevoelens. Die titelsnit vertel basies hoe ek opgestaan het uit gebrokenheid en gekom het tot waar ek nou is. 'Gyselaar' gaan oor my egskeiding en 'Jy't My Gered' is geskryf vir my verloofde wat my uit daai donker plek van depressie gered het," verduidelik sy. "Ek wil hê dat my album vir luisteraars moet hoop gee dat hulle weer kan opstaan en lus wees vir die lewe, ongeag van wat gebeur."
BREEK DIE MURE AF, die tweede enkelsnit vanaf die nuwe album, is ook pas uitgereik en gaan verseker soos 'n veldbrand versprei. Hierdie lied, wat deur Werner Beukes, Johan Brummer (Fatman) en Marius Strydom geskryf is, gaan oor hoe ons almal bereid is om ons mure te laat sak vir die een wat ons lief het en bereid is om hom/ haar volkome te vertrou.
Sy onmiddellik verlief op hierdie voetstamplekker popsnit vanaf die heel eerste oomblik wat sy dit gehoor het: "Alhoewel ek bekend is vir my lekker opgewekte dansmusiek, het hierdie lied my verwagtinge oortref, omdat dit my stem op 'n ander vlak ten toon stel waaraan ek nie noormaalweg gewoond is nie. Dis lekker om uit my gemaksone te tree en 'n ander kant van myself vir luisteraars te wys."
Omdat dié snit liefde vanuit 'n ander perspektief benader, glo sy dat luisteraars daarmee sal kan vereenselwig en dat hulle die speelse ritme baie sal geniet. "Ons moenie dat ons harte koud en hard word na hartseer tye nie. Liefde is so 'n wonderlike ding en om dit te kan uitbeeld in 'n lekker ritmiese lied gaan mense dalk laat dink daaroor," sê sy. "Ek dink dat die publiek lekker gaan saamsing en -kuier op die liedjie en dit is vir my so 'n groot voorreg om dit met hulle te deel."
Haar nuutste enkelsnit volg in die suksesvolle voetspore van die titelsnit, Ek Het Opgestaan, wat sedert uitreiking tot nou toe nog bo-aan die treffersparades van verskeie radiostasies pronk en spog met verskeie nommer een posisies. Die musiekvideo is ook tans op die kassie te sien.
Dié pragtige donkerkop kom uit 'n baie musikale huis en is van jongs af aangemoedig om in haar drome te glo. Op die ouderdom van sewentien, het sy haar eerste optrede in 'n klein kroegie in Benoni gedoen en van daar af het haar loopbaan behoorlik vlam gevat.
Verder is sy ook geen vreemdeling by groot musiekfeeste en -funksies nie en was sy deel van Lance James se Country Legendes en Vriende, Oos Rand Stereo se Opskop-konsert en Vonk se Afriganza-vertoning by Carnival City se Big Top Arena.
Rinél Day se nuwe vrystelling is 'n versameling van ritmiese genietmusiek, wat sag is op die oor, en jou laat uitsien na 'n lekker kuier of danspartytjie saam met vriende. Haar unieke aanslag en pragtige stem is soos 'n vars briesie in 'n genre wat maklik gewoon kan wees.
Haar album, EK HET OPGESTAAN, is nou aanlyn beskikbaar. Laai dit hier af: https://distrokid.com/hyperfollow/rinelday/ek-het-opgestaan-2